《题和山推蓬看梅》
宋代·释道璨

沙头寒声入芦苇，沙际暝烟湿微雨。
疏花明在树梢头，吟身卧在船蓬底。
相看一笑大江横，白鸟不飞天似水。
逃禅英骨閟九原，褚郎有神呼得起。
倔强横枝不受屈，玲珑孤标净如洗。
春风满面吹不开，冰雪满身冻不死。
岁寒心事谁得知，大似和山隐君子。
我有扁舟蓑笠盟，落在吴头并楚尾。
挑灯今夜不成眠，免得相寻来梦里。